Käräjäoikeus on hylännyt murhasyytteen tapauksessa, jossa uskottomuudesta raivostunut mies surmasi naisen paljain käsin.

Helsingin käräjäoikeus on tuominnut 28-vuotiaan miehen pitkään vankeusrangaistukseen taposta.

Silmitön väkivalta johti tavallista pidempään tuomioon.

Teko ei kuitenkaan ollut erityisen julma tai raaka verrattuna murhina tuomittaviin tekoihin.

Helsingin käräjäoikeus käsitteli raakaa asunnossa tapahtunutta henkirikosta. ANNA ANTTILA/POHJOLAN SANOMAT

Helsingin käräjäoikeus on tuominnut Jani Aleksi Ylösen, 28, kymmenen vuoden vankeusrangaistukseen taposta. Tuomio ei ole lainvoimainen.

Ylönen syyllistyi henkirikokseen Helsingissä lokakuun 31. päivänä. Syyttäjä vaati oikeudessa rangaistusta murhasta, mutta käräjäoikeus tulkitsi teon ainoastaan tapoksi.

Tuomittu ja hänen naisystävänsä olivat olleet tuttunsa asunnolla viettämässä iltaa. Pari oli alkanut riidellä, ja mies oli ajanut naisen asunnosta rappukäytävään.

Väkivaltainen tapahtumaketju sai alkunsa siitä, kun nainen kertoi pettäneensä miestä. Tuomittu kertoi oikeudessa suuttuneensa niin, että meni sekaisin.

Ensin mies kuristi naista niin, että tämä lyyhistyi maahan. Mies alkoi talloa ja potkia maassa makaavaa naista. Todistajaksi tulleen seinänaapurin mukaan nainen huusi jossakin vaiheessa, että " älä lyö " ja " lopeta " .

Tuomittu potki uhria pyynnöistä huolimatta ja jatkoi väkivaltaa pitkään. Lopullista kestoa oikeus ei pystynyt määrittelemään, mutta todistajalausunnon pohjalta se totesi, että kyse saattoi olla tunnista.

Uhri hiljeni eikä lopulta liikkunut. Hän jäi virumaan makuuhuoneeseen. Potkut kohdistuivat hänen keskivartaloonsa ja aiheuttivat kuolemaan johtaneet vammat.

Kello oli arviolta kymmenen aamulla. Mies kertoi menneensä tekonsa jälkeen olohuoneeseen juomaan alkoholia.

Uhrilta jäi kolme lasta

Henkirikoksen raskautta arvioitiin teon julmuuden perusteella. Oikeus toteaa, että teko oli raaka, mutta murhaksi kiristyessään sen olisi tarvinnut olla erityisen raaka ja julma - nimenomaan muihin henkirikoksiin verrattuna.

Oikeus ei löytänyt tarpeeksi näyttöä siitä, että hetkessä raivostunut mies olisi käyttänyt väkivaltaa selvänä tarkoituksenaan surmata uhri. Selvää teon päätöshetkeä ei löytynyt, ei myöskään erityistä tarkoitusta aiheuttaa uhrille tuskaa.

Tuomio kiinnittää huomiota siihen, että teko oli tapoksi poikkeuksellisen julma. Uhri pysyi todennäköisesti pitkään tajuissaan ja koki rajusti kipuja. Ylönen sai taposta keskimääräistä raskaamman vankeusrangaistuksen.

Asianomistajiksi jäivät menehtyneen naisen kolme lasta. Tuomittu määrättiin korvaamaan jokaiselle 8 000 euroa vanhemman kuoleman aiheuttamasta kärsimyksestä ja tuhansia euroja elatuksen menetyksestä.

Tuomittu kiisti murhan. Hän olisi myöntänyt törkeän pahoinpitelyn ja törkeän kuolemantuottamuksen.